b'\n_START_ARTICLE_\nEuroopanpensaskoivu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nEuroopanpensaskoivun korkeus on keskim\xc3\xa4\xc3\xa4rin 0,5\xe2\x80\x932 metri\xc3\xa4 ja enimmill\xc3\xa4\xc3\xa4nkin vain noin 3 metri\xc3\xa4. Sill\xc3\xa4 on harmaanvalkoinen kaarna ja tummanpurppuranruskeat tai harmaanmustat, siirottavat oksat. Kuluvan kes\xc3\xa4n kasvainranka on ruskea ja nuorena karvainen mutta my\xc3\xb6hemmin kalju ja isonystyinen._NEWLINE_Euroopanpensaskoivun paksuhkot lehdet ovat sulkasuoniset ja syysv\xc3\xa4rilt\xc3\xa4\xc3\xa4n keltaiset. Niiden alapinta on tahmea ja yl\xc3\xa4pinta suonia my\xc3\xb6ten karvainen. Lehtilapa on 1\xe2\x80\x933 senttimetri\xc3\xa4 pitk\xc3\xa4, ehyt, hienosahainen, puikea tai puikeanpy\xc3\xb6re\xc3\xa4, suippok\xc3\xa4rkinen ja tyvest\xc3\xa4 l\xc3\xa4hes py\xc3\xb6re\xc3\xa4 tai leve\xc3\xa4n suippo. Lehdiss\xc3\xa4 on 2\xe2\x80\x9310 millimetri\xc3\xa4 pitk\xc3\xa4 ja kalju ruoti sek\xc3\xa4 pienet korvakkeet, jotka karisevat lehtien puhjetessa. Silmut ovat 2\xe2\x80\x933 millimetri\xc3\xa4 pitki\xc3\xa4 ja per\xc3\xa4tt\xc3\xb6mi\xc3\xa4. Lehtiasento on kierteinen._NEWLINE_Euroopanpensaskoivu on yksikotinen kasvi, joka kukkii pienin, yksineuvoisin kukin vasta lehtien puhjettua kes\xc3\xa4\xe2\x80\x93hein\xc3\xa4kuussa. Hedekukissa on v\xc3\xa4h\xc3\xa4inen keh\xc3\xa4, ja ne muodostavat pitki\xc3\xa4 ja riippuvia norkkoja. Emikukat ovat keh\xc3\xa4tt\xc3\xb6mi\xc3\xa4 ja muodostavat lyhyit\xc3\xa4 ja pystyj\xc3\xa4 norkkoja. Norkkoper\xc3\xa4t ovat 2\xe2\x80\x935 millimetri\xc3\xa4 pitki\xc3\xa4 ja hienokarvaisia._NEWLINE_Emikukista kehittyy hein\xc3\xa4\xe2\x80\x93elokuussa siipipalteisia, litteit\xc3\xa4 p\xc3\xa4hkyl\xc3\xb6it\xc3\xa4, joita suojaavat kolmiliuskaiset norkkosuomut. Norkkosuomut ovat ripsilaitaisia ja niiden sivuliuskat ovat keskiliuskaa v\xc3\xa4h\xc3\xa4n lyhyempi\xc3\xa4. Hedelm\xc3\xa4norkot ovat p\xc3\xa4hkyl\xc3\xb6iden varistessa hajoavia.\n_START_SECTION_\nLevinneisyys\n_START_PARAGRAPH_\nEuroopanpensaskoivu on kotoisin Keski- ja It\xc3\xa4-Euroopasta sek\xc3\xa4 Koillis-Aasian lauhkeista osista. Sit\xc3\xa4 pidet\xc3\xa4\xc3\xa4n Euroopassa viimeisimm\xc3\xa4n j\xc3\xa4\xc3\xa4kauden j\xc3\xa4\xc3\xa4nnelajina. Aasiassa sen levinneisyysalueeseen kuuluvat Burjatia ja Taka-Baikalian aluepiiri Kaakkois-Siperiassa, suurin osa Mongolian tasavallasta, Sis\xc3\xa4-Mongolia ja Heilongjiang Pohjois-Kiinassa sek\xc3\xa4 Korean niemimaa. Suomea l\xc3\xa4hinn\xc3\xa4 se kasvaa alkuper\xc3\xa4isen\xc3\xa4 Baltian maissa. Suomessa se ei ole kovin suosittu koristekasvi, vaikka se menestyykin viel\xc3\xa4 V-vy\xc3\xb6hykkeell\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nEuroopanpensaskoivu on mantereinen tai liev\xc3\xa4sti mantereinen boreaalisen vy\xc3\xb6hykkeen kasvi, joka kasvaa yleens\xc3\xa4 600\xe2\x80\x931\xc2\xa0100 metrin korkeudessa, kosteassa savensekaisessa hiekkamaassa, aurinkoisilla ja puolivarjoisilla paikoilla. Parhaiten se menestyy keskiravinteisilla r\xc3\xa4meill\xc3\xa4 ja nevoilla, letoilla, tulvaisissa korvissa ja pensaikoissa sek\xc3\xa4 virtaavan veden \xc3\xa4\xc3\xa4rell\xc3\xa4.'